text: Bjarne Riis viste sit nye Vejle-cykelhold frem 
  23 februar 2017 kl. 06.08
  Bjarne Riis har store ambitioner for sit Vejle-baserede cykelteam, der onsdag aften blev præsenteret inden sæsonens første løb.
  Team Veloconcepts kvindehold skal køre sæsonens første løb allerede lørdag, hvor det gælder Omloop Het Nieuwsblad, mens herreholdet har deres første start i Trofej Umag – Umag Trophy 1. marts.
  Onsdag aften blev de to hold præsenteret for pressen og sponsorer hos My Garage i Vejle.
  Bjarne Riis vil skabe verdens bedste kvindelige cykelhold og verdens bedste talenthold for herrer i den kommende sæson, men projektet kan hurtigt få yderligere luft under vingerne. Planen er nemlig igen at skabe et World Tour-hold for herrer, som skal være verdens bedste, og melder den rette hovedsponsor sig, kan det gå stærkt - måske allerede i 2018.
  - Jeg har det hele klar. Det ligger klar. Det er bare at trykke på knappen, siger Bjarne Riis til Ritzau.
  Foreløbig skal herreholdet fra sin position på tredje klasse, kontinentalniveau, og kvinderne på højeste niveau forsøge at få projektet fra land med gode resultater i 2017.
  